**Romanță negativă**

*Ion Minulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-a fost nimic din ce-a putut să fie,

Și ce-a putut să fie s-a sfârșit...

N-a fost decât o scurtă nebunie

Ce-a-nsângerat o lamă, lucioasă, de cuțit!...

N-am fost decât doi călători cu trenul,

Ce ne-am urcat în tren fără tichete

Și fără nici un alt bagaj decât refrenul

Semnalului de-alarmă din perete!...

Dar n-am putut călători-mpreună...

Și fiecare-am coborât în câte-o gară,

Ca două veverițe-nspăimântate de furtună -

Furtuna primei noastre nopți de primăvară!

Și-atâta tot!... Din ce-a putut să fie,

N-a fost decât un searbăd început

De simplu "fapt divers", ce nu se știe

În care timp și-n care loc s-a petrecut!...